b'\n_START_ARTICLE_\nMetalni vodik\n_START_PARAGRAPH_\nMetalni vodik je jedan od pojavnih oblika vodika. Oblik je degenerirane tvari. U ovoj fazi vodik se pona\xc5\xa1a kao elektri\xc4\x8dni vodi\xc4\x8d koji ima osobine supravodi\xc4\x8da._NEWLINE_Naziva ga se "svetim gralom" kemije visokih tlakova. Postojanje vodika u ovom obliku predvi\xc4\x91eno je modelom nastalim 1935. godine. Izra\xc4\x8dunato je da pri visokim tlakovima mogu puknuti veze koje dr\xc5\xbee atome vodika u njihovoj molekuli. Ta je pojava bila poznata jo\xc5\xa1 u 19. stolje\xc4\x87u, kad pri obi\xc4\x8dnom tlaku platina i paladij upijaju plinoviti vodik, paladij i 900 puta vi\xc5\xa1e od svoga volumena. Vodik se tada raspada na atome i ispunjava prazninu izme\xc4\x91u atoma platine ili paladija prave\xc4\x87i s njima neku vrstu slitine, ali kemi\xc4\x8dari nisu znali \xc5\xa1to se krije iza te pojave. Danas ova pojava ima primjenu od vodikove elektrode do gorivnih \xc4\x87elija._NEWLINE_U prirodi se javlja kod plinovitih divova. Za Jupiter je zaklju\xc4\x8deno da vodik dominira nad helijem u odnosu 14:1, te da se prijelaz iz molekularnog u metalni vodik javlja kod promjera od 3 ekvatorijalnog radijusa planeta._NEWLINE_Za laboratorijski stvoriti metalni vodik, molekulu obi\xc4\x8dnog vodika valja razbiti na atome. To zna\xc4\x8di da se veza vodikovih atoma mora produ\xc5\xbeiti vi\xc5\xa1e od prirodne du\xc5\xbeine 74 pm te ulo\xc5\xbeiti energiju od 4,52 eV po molekuli. Rastezanje veza posti\xc5\xbee se zagrijavanjem vodika na oko 3.000 \xc2\xb0C. To je tek prvi korak. Tek svaka deseta molekula raspada se na atome, no metalni vodik jo\xc5\xa1 uvijek ne nastaje. Druga metoda koja se predla\xc5\xbee jo\xc5\xa1 od stvaranja ovog modela, je razbijanje veza krajnje visokim tlakom. Atomska veza me\xc4\x91u vodikovim atomima puca ako se vodik stla\xc4\x8di tlakom vi\xc5\xa1im od 250.000 bara (25 GPa). Tada bi morala nastati \xc4\x8dvrsta, atomska i nadasve metalna modifikacija vodika. Znanstvenici tad dolaze do sljede\xc4\x87ih problema: prvi je kako posti\xc4\x87i tako visoki tlak. Drugi dolazi poslije, tj. ako se i uspije stla\xc4\x8diti atom takvim tlakom, kako se uvjeriti da je vodik postao kovina._NEWLINE_Sve do nedavno smatralo se da je metalni vodik jedini drugi pojavni oblik vodika, dok nije otkriven tamni vodik. Metalni vodik, za razliku od vodika koji susre\xc4\x87emo na Zemlji, duboko je u jezgrama plinovitih divova. Postoji u ekstremnim uvjetima temperature i tlaka u obliku teku\xc4\x87eg metala koji mo\xc5\xbee provoditi elektricitet bez otpora. Po\xc4\x8detkom 2016. godine znanstvenici sa sveu\xc4\x8dili\xc5\xa1ta u Edinburghu uspjeli su u laboratorijskim uvjetima proizvesti metalni vodik, izlagaju\xc4\x87i vodik tlaku 3,25 milijuna puta ve\xc4\x87em od atmosferskog. Postignuta je faza bliska metalnoj. Za to su se slu\xc5\xbeili dijamantnim tijescima radi stla\xc4\x8divanja vodikovih molekula tlakom od 3,25 milijuna atmosfera. Pokus je potvrdio model iz 1935. godine: uz dovoljnu razinu stla\xc4\x8divanja pucaju molekulske veze i atomi se organiziraju u re\xc5\xa1etku istovjetnu onoj kod metala. Tako je ovaj pokus doveo do stvaranja \xc4\x8dvrstog stanja vodika. Stanje je nazvano fazom V, jer to jo\xc5\xa1 uvijek nije stanje u potpunosti s osobinama metala, ali neke metalne osobine ve\xc4\x87 ima. Radi se o me\xc4\x91ufazi prema \xc4\x8distom metalnom stanju, gdje su molekularne veze pokidane, no svojstva metala nisu u potpunosti do\xc5\xa1la do izra\xc5\xbeaja.'